公堂置酒羣彥咸集作詩呈學中諸先輩且用敘別
作者：朱長文
朝代：宋

paragraphs: 漢有郡文學，儒宮所宗師。
稚圭雖嘆滯，鄧禹猶願爲。
聖朝興庠序，內外振新規。
嗟余介且拙，性與丘壑宜。
青衫起泮水，六見開辛夷。
經術聊辨惑，文章非振奇。
羣英何濟濟，屈就董生帷。
講習良可樂，斆學交相資。
但觀芹藻長，不卹顔鬢衰。
忽傳太學命，飛詔下天涯。
自省草茅賤，豈稱廊廟知。
親友頗敦迫，黽勉趨官期。
生平好古心，或冀伸此時。
偶茲春奠畢，將與諸生辭。
濁酒多如澠，頒貺自守麾。
鄉飲久不講，禮意猶可追。
高閣矗丹檻，公堂煥雲楣。
裒衣二百衆，齒髮敘尊卑。
籩豆儼在列，鵷鴻來有儀。
珍饔薦瑶觴，雖醉尚肅祗。
式燕固云喜，有行尤愴離。
勉旃重勉旃，脩業戒荒嬉。
黼繡在德義，金玉惟書詩。
豫章生拱把，羣木共葳蕤。
養之得其性，自有凌雲枝。
又如甽澮流，不息趨天池。
居鄉爲閔參，得志慕皋夔。
當令竹帛間，炳炳令名垂。